A fost cutremur puternic. Unde s-a zguduit pământul și magnitudinea seismului
Vineri, în largul coastelor provinciei insulare Leyte din centrul statului Filipine, s-a produs un cutremur cu magnitudinea 6, conform informațiilor furnizate de specialiștii de la Agenția filipineză de seismologie. Aceștia au avertizat că sunt de așteptat replici ale cutremurului și pagube materiale.
Centrul german de cercetări geologice (GFZ) a înregistrat cutremurul la o magnitudine de 5,9 și a specificat că acesta a avut loc la o adâncime de 10 kilometri.
Până în prezent, autoritățile filipineze nu au raportat victime sau pagube materiale cauzate de acest cutremur produs în largul mării.
Arhipelagul filipinez se află în „Cercul de Foc al Pacificului„, o regiune caracterizată de activitate vulcanică și cutremure frecvente.
„Oamenii s-au panicat şi s-au grăbit să iasă în afara mallului”, a declarat Harold Giganto, un poliţist din oraşul costier Dulag de pe insula Leyte, care se afla la un punct de control în apropierea unui centru comercial în momentul producerii cutremurului.
Harold Giganto a declarat că seismul a fost „destul de puternic”, dar până în prezent nu au fost raportate decese și nici pagube materiale semnificative.
Alt seism a fost în Indonezia
Un cutremur cu magnitudinea de 6,5 grade s-a produs sâmbăta trecută în același „Cerc de Foc al Pacificului”, în largul coastelor insulei Java din Indonezia, conform anunțului făcut de Agenția de Meteorologie, Climatologie și Geofizică (BMKG) a țării.
Cutremurul, înregistrat de Serviciul de prospectare geologică al Statelor Unite (USGS) cu o magnitudine de 6,1, a fost simțit în capitala Jakarta, unde oamenii au fost nevoiți să evacueze clădirile, precum și în orașul vecin Bandung.
„Am țipat la soția și copiii mei pentru a le spune să iasă din casă”, a declarat pentru AFP Iman Krisnawan, un locuitor de 47 de ani din Bandung.
„De obicei, cutremurele durează aproximativ 5 secunde, acesta a durat între 10-15 secunde”, a precizat acesta.